ตลท.จับมือ MSCI เผยแพร่ข้อมูล “ESG” ผ่าน Settrade ยกระดับความโปร่งใสบจ.
ตลาดหลักทรัพย์แห่งประเทศไทย ร่วมกับ บริษัทผู้ให้บริการด้านการลงทุนครบวงจรของโลกหรือ MSCI ได้เผยแพร่ข้อมูลด้านความยั่งยืนของบริษัทจดทะเบียน หรือ ESG บริษัทที่อยู่ในตลาดหุ้นไทย ผ่านเว็บไซต์ www.settrade.com เพื่อยกระดับและมาตราฐานด้านการลงทุน
4 มิ.ย. 2564

นางสาวรินใจ ชาครพิพัฒน์ รองผู้จัดการ หัวหน้าสายงานการตลาด ตลาดหลักทรัพย์แห่งประเทศไทย หรือ ตลท. เปิดเผยว่า ตลาดหลักทรัพย์แห่งประเทศไทย มีนโยบายส่งเสริมให้บริษัทที่อยู่ในตลาดหุ้น ดำเนินธุรกิจอย่างยั่งยืนและให้ผู้ลงทุนตระหนักถึงการลงทุนที่ยั่งยืน
โดยในการสนับสนุนการลงทุนแบบยั่งยืนนั้น ตลาดหลักทรัพย์แห่งประเทศไทยได้เผยแพร่ข้อมูลความยั่งยืนให้ผู้ลงทุนใช้ในการวิเคราะห์การดำเนินงานของบริษัทที่อยู่ในตลาดหุ้น โดยรวบรวมข้อมูลผลการประเมินด้าน ESG (Environmental, Social and Governance) ของบริษัทที่อยู่ในตลาดหุ้นไทยที่จัดทำโดยองค์กรไทยและองค์กรระดับสากลไว้บนเว็บไซต์ www.settrade.com ซึ่งในปัจจุบันมีผู้สนใจเข้าดูข้อมูล ESG หุ้นไทยแล้วกว่า 300,000 เพจวิวเป็นสัญญาณที่ดีว่าผู้ลงทุนไทยเริ่มให้ความสำคัญกับการลงทุนอย่างยั่งยืนมากขึ้น
“ล่าสุด ตลาดหลักทรัพย์ฯ ได้ร่วมกับ MSCI ผู้ให้บริการด้านการลงทุนที่ครบวงจรของโลก เผยแพร่ข้อมูลผลการประเมินด้าน ESG ของบริษัทจดทะเบียนไทยเพื่อให้ผู้ลงทุนได้รับมุมมองที่หลากหลาย โดยมุ่งหวังว่าข้อมูล ESG จะเป็นส่วนหนึ่งในข้อมูลพื้นฐานที่ผู้ลงทุนใช้พิจารณาหลักทรัพย์ที่จะเลือกลงทุน และมีส่วนช่วยขับเคลื่อนการพัฒนางานด้าน ESG ของบริษัทจดทะเบียนไทย” นางสาวรินใจ กล่าว
โดย นางจิตรา เฮ็ปเบิร์น Head of APAC ESG Client Coverage ของ MSCI เปิดเผยว่า MSCI ยินดีที่ได้มีส่วนให้ผู้ลงทุนไทยเข้าถึงข้อมูลด้านความยั่งยืนของบริษัทที่อยู่ในตลาดหุ้นที่จัดทำโดย MSCI เพื่อใช้ประกอบการตัดสินใจลงทุน โดย MSCI มุ่งมั่นที่จะยกระดับความโปร่งใสและมาตรฐานการเปิดเผยข้อมูล ESG ของบริษัทที่อยู่ในตลาดหุ้น ซึ่งมีความสำคัญอย่างยิ่งต่อการขับเคลื่อนการลงทุนที่ยั่งยืนเพื่ออนาคตที่ดีกว่า
ทั้งนี้ ตลาดหลักทรัพย์แห่งประเทศไทยได้รวบรวมข้อมูลด้านความยั่งยืนของบริษัทที่อยู่ในตลาดหุ้นไทย ได้แก่ ผลการสำรวจการกำกับดูแลกิจการ (CG Report) ข้อมูลรายชื่อหุ้นยั่งยืน (Thailand Sustainability Investment: THSI) ข้อมูลสมาชิกในดัชนี SETTHSI และ Dow Jones Sustainability Indices (DJSI) นอกจากนี้ ยังมีข้อมูลผลการประเมินด้าน ESG จากองค์กรชั้นนำระดับโลก Arabesque S-Ray และ Vigeo Eiris รวมถึงล่าสุด MSCI เพื่อให้ผู้ลงทุนไทยได้รับข้อมูลในมุมมองที่หลากหลายและครบถ้วนมากขึ้น โดยสามารถติดตามได้ที่เมนู “ESG Information” ที่เว็บไซต์ www.settrade.com